Il-Ministru Austin Gatt daħ ħal Jaguar. M'hiex tiegħu. Tal-Gvern. Jiġifieri ser titħallas mit-taxxi li nħallsu int u jien. Għalina m'hemmx Jaguar! Kif kien mistenni l-Gvern fil-Budget ħabbar sistema ġdida dwar kif ikunu intaxxati l-karozzi. Taxxi li ma jitħallsux fuq il-Jaguar li ser juża Austin il-Ministru. Ser ikollna taxxa dwar ir-reġistrazzjoni u t-taxxa dwar iċ-ċirkulazzjoni tal-karozzi. Il-mod kif tinħadem it-taxxa dwar ir-reġistrazzjoni inbidel u bħala riżultat karozzi ta' ċilindrata kbira huma soġġetti għal taxxa ikbar. B'hekk karozzi żgħar – kemm fid-daqs kif ukoll fiċ-ċilindrata – ser tonqos fuqhom il-piż tat-taxxa li minflok ser tintefa fuq il-karozzi l-kbar. Jekk dan it-tnaqqis ta' taxxa huwiex ser jirrifletti ruħu fil-prezz tal-karozzi għad irridu naraw. Il-kelmiet "taxxa dwar iċ-ċirkulazzjoni" huma kelmiet oħra flok il-liċenzja ta' kull sena li nħallsu. Din it-taxxa taċ-ċirkulazzjoni ser tkun trid titħallas minn kulħadd : kemm dawk li għandhom karozzi ġodda kif ukoll dawk li għandhom karozzi qodma. Li titħallas minn dawk li għandhom karozzi ġodda naħseb li huwa sewwa u dan minħabba li dawn il-karozzi ser ikunu inxtraw taħt sistema ġdida u għandhom joqgħodu għaliha kollha. Id-diffikulta hi dwar il-karozzi l-qodma li ser ikollhom iħallsu din it-taxxa ukoll b'effett minn l-1 ta' Jannar li ġej. Il-Gvern qed jgħid li din hi taxxa ambjentali għax tintaxxa lil min iħammeġ l-iktar. Issa taxxa ambjentali għandha l-iskop li tinkoraġixxi bdil tal-imġieba ta' dak li jkun. Biex jevita li tħallas din it-taxxa irid ikun possibli illi ġġib ruħek b'mod differenti. Issa l-alternattivi għal karozza qadima huma tnejn : jew tixtri karozza ġdida inkella tagħmel użu mit-trasport pubbliku. Għal min il-mezzi tiegħu huma limitati t-trasport pubbliku huwa l-uniku alternattiva. Fl-assenza ta' transport pubbliku effiċjenti jiġifieri, ma teżisti l-ebda alternattiva. Ikollok tħallas it-taxxa. Kien ikun iktar għaqli illi l-implementazzjoni tat-taxxa taċ-ċirkulazzjoni għall-karozzi l-qodma tidħol fis-seħħ mar-riforma tat-trasport pubbliku. B'hekk ikun hemm vera għażla, għażla realistika anke għall-faxxa soċjali li għandha riżorsi limitati. Kif inhi implimentata għaldaqstant it-taxxa taċ-ċirkulazzjoni hi soċjalment rigressiva u dan għax tolqot ħażin lill-faxxa soċjali t'isfel mingħajr ma tipprovdi alternattivi. Hemm ukoll punt ieħor : il-Gvern iddeċieda li ġaladarba karozza hi qadima bil-fors tħammeġ iktar minn karozza ġdida jew minn karozza li ilha fit-triq għal numru inqas ta' snin. Dan m'huwiex korrett. Kien ikun aħjar li kieku minflok ma ntużat l-eta tal-karozza sar użu mill-emissjonijiet attwali kif dawn wara kollox jirriżultaw mit-testijiet tal-VRT. Ma ninsewx li wieħed mit-testijiet li jsiru lill-karozzi meta jsirilhom il-VRT huwa kemm joħroġ exhaust. L-ADT taf kemm huma l-emissjonijiet tal-karozzi kollha kull sentejn u m'għandu jkollha l-ebda diffikulta li tagħmel użu minn din l-informazzjoni biex fuqha jiġi determinat l-ammont ta' taxxa ta' cirkulazzjoni pagabbli dwar il-karozzi. B'hekk ikunu intaxxati l-karozzi li jħammġu verament, u min jieħu ħsieb il-karozza tiegħu ma jkunx ippenalizzat bħal min jittraskurha kontinwament. Wara kollox mhux kulħadd bħal Austin : bil-Jaguar bla taxxi wara l-bieb !
Il-Jaguar ta' Austin Gatt